Отчет за изпълнение на Програмата за управление на кмета на община Долни чифлик за мандат 2011-2015 г. до 31.12.2014 г.

Уважаеми госпожи и господа общински съветници,

Като кмет на община Долни чифлик на основание чл. 44, ал. 5 от Закона за местно самоуправление и местна администрация ви представих в началото на 2012 г. своята Програма за управление за срока на мандат 2011-2015 г. Програмата е пряко обвързана със стария Общински план за развитие 2007-2013 г. - рамков документ, определящ целите и приоритетите за развитие на община Долни чифлик за седемгодишен период и съдържа основни цели, приоритети, дейности и срокове за изпълнението им. Част от тях са залегнали в новия Общински план за развитие 2014-2020 г., приет от вас през миналата година. Сега отчитам изпълнението на посочената програма до края на 2014 г.

Сегашният ми мандат тече в сложна социално-икономическа и политическа обстановка. Той обхваща края на стария и началото на новия програмен период на членството ни в ЕС, чиито фондове откриват големи възможности за осъществяване на положителни тенденции в обществено-икономическото развитие на общината. В тази връзка усилията ни са насочени към привличането на допълнителни финансови ресурси от програмите за развитие на ЕС, което ни позволява да подобрим местната и регионална инфраструктура, да осигурим по-добра, по-съвременна и  по-висококачествена образователна, здравна и социална среда. Позволява ни и да осигурим развитието на туризма, значително да подобрим и да поставим на нова съвременна основа сметосъбирането и сметоизвозването, чистотата на населените места, екологичната обстановка в цялата община, както и да разширим възможностите за спортни и културни прояви. Реализирането на основните цели, посочени в програмата, свързани с постигане на динамична конкурентоспособна общинска икономика и изграждане на качествена жизнена среда ускорява развитието на община Долни чифлик.

1. Първият приоритет в програмата е **постигане на динамична конкурентоспособна общинска икономика** с две поставени цели: **развитие на селското стопанство като суровинна база на икономиката в региона и заетост в общината и развитие на туризма.** Предвидените дейности за отчетния период са:
	1. **изпълнение на проекта за изграждане на агробизнесцентър и пазар за плодове и зеленчуци в района на с. Старо Оряхово** - има разработен и одобрен ПУП, изготвен е инвестиционен проект и се търси източник на финансиране;
	2. **подобряване местната инфраструктура, свързана с развитието на туризма, в т.ч. В и К, пътища, включително улична пътна мрежа, комуникации** – в общината се изпълняват следните проекти и дейности в тази връзка:
		1. „Възстановяване и облагородяване на крайбрежната алея в с. Шкорпиловци” на Местна инициативна група „Български черноморски сговор Бяла–Долни чифлик-Аврен” и ОП „Развитие на сектор „Рибарство на РБ“;
		2. „Изграждане на спортна площадка в с. Шкорпиловци” на Местна инициативна група „Български черноморски сговор Бяла–Долни чифлик-Аврен” и ОП „Развитие на сектор „Рибарство на РБ“ - завършен;
		3. „Реконструкция на водопроводната мрежа в населени места на община Долни чифлик, област Варна – с. Старо Оряхово” по Публичната инвестиционна програма "Растеж и устойчиво развитие на регионите" – разработено и подадено проектно предложение;
		4. "Иновативен маркетингов подход за развитие на регионален туристически продукт в общините Несебър, Бяла и Долни чифлик" – изпълнен.
	3. **Изграждане на туристически информационен център с. Старо Оряхово** – изпълнява се проект „Създаване на местен туристически информационен център в с. Старо Оряхово” на Местна инициативна група „Български черноморски сговор Бяла–Долни чифлик-Аврен” и ОП „Развитие на сектор „Рибарство на РБ“.
	4. **Поетапно възстановяване на културно-историческото наследство на територията на общината и включването му в туристическите дестинации на региона –** за обект **„**Възстановяване, реставрация на раннохристиянска базилика с мозайки с. Шкорпиловци и организиране на културен туризъм“ многократно са изпращани писма, последното от които е от 08.12.2014 г., до Министъра на културата за отпускане на финансови средства за провеждане на археологически разкопки и социализация на обекта. Към настоящият момент все още не е осигурено финансиране.
	5. **Проучване на възможностите и съдействие за изграждане на центрове за балнеоложко лечение и възстановяване с използването на термалните находища в общината - .**
2. Вторият приоритет е **изграждане на качествена жизнена среда** с няколко цели: **обновяване и доизграждане на техническата и социална инфраструктура; социална интеграция на хората в неравностойно положение; повишаване активността на гражданите, развитие на спорт и спортни дейности и повишаване на качеството на информационно и административно обслужване на населението.** Предвидените дейности за отчетния период са:
	1. **Рехабилитация на общинските пътища, осигуряващи достъп до регионалната пътна мрежа (пътищата от І, ІІ и ІІІ клас), водещи от индустриални зони, както и от територии с потенциал за развитие и/или проявен инвеститорски интерес.** В тази връзка в общината се изпълняват следните проекти и дейности:
		1. "Реконструкция и рехабилитация на улична мрежа в с. Голица, с. Пчелник, с. Г. чифлик, с. Детелина" по Програмата за развитие на селските райони – изпълнен през 2014 г.;
		2. Извършена е рехабилитация на уличната мрежа в гр. Долни чифлик и селата Старо Оряхово, Гроздьово, Шкорпиловци, Пчелник, Горен чифлик, Голица, Венелин, Нова Шипка, Солник и Бърдарево.
		3. "Изграждане и укрепване на инфраструктурни съоръжения за предотвратяване на наводнения и ограничаване на рисковете и щетите за живущите в населените места на община Долни чифлик" по ОПРР –проектът е изпълнен.
		4. "Изграждане на база за спорт и отдих на територията на община Долни чифлик, обект 1: Реконструкция на Стадион в Старо Оряхово, обект 2: Реконструкция на спортен комплекс „Тича” в гр. Долни чифлик; обект 3: «Изграждане на спортна площадка за мини футбол в с. Венелин” по ПРСР – изпълнението продължава през 2015 г.
		5. „Реконструкция на язовир и изграждане на съоръжение за гасене на горски пожари, находящ се в имот № 000331, землището на с. Горен чифлик , община Долни чифлик" по ПРСР - изпълнява се;
		6. Изпълнени са и 2 проекта за създаване на цветен детски кът и зелен кът за децата в гр. Долни чифлик по ПУДООС
	2. **Доизграждане на канализационни системи в Долни чифлик, Гроздьово, Старо Оряхово и цялостно изграждане на канализационни системи в останалите населени места на общината**. В тази връзка в общината се изпълняват следните проекти и дейности:
		1. "Уличен водопровод и битова канализация в кв. 24, 25, 26, 27, 27а и 28 в гр. Долни чифлик – І етап Битова канализация и канална помпена станция" по ПУДООС – приключен;
		2. "Изграждане на пречиствателна станция за отпадъчни води в с. Гроздьово" по Публичната инвестиционна програма "Растеж и устойчиво развитие на регионите" - подадено проектно предложение;
		3. "Битова-фекална канализация и съпътстваща инфраструктура на с. Пчелник и с. Горен чифлик с обща пречиствателна станция за отпадни води" - изготвени са проекти, търси се източник на финансиране;
		4. "Интегрирано управление на водите на гр. Долни чифлик. Канализационна мрежа и изграждане на ПСОВ" - изготвени са проекти, търси се източник на финансиране.
		5. **Топлинно саниране на големите обществени сгради –**
	3. **Изграждане на центрове за настаняване от семеен тип и общински социален комплекс, както и създаване на домове за възрастни хора.** Във връзка с процеса на деинституционализация на лицата в специализирани институции и в изпълнение на Общинската и Областна стратегия за развитие на социалните услуги (2011 – 2015) и Плана за действие към нея, община Долни чифлик работи за намаляване капацитета на специализираните институции в общината и разкриването на нови услуги в общността с по-добро качество на услугата и по-добра материална база. Изпълняват се следните проекти и дейности:
		1. 15 лица от ДВХУИ с. Горен чифлик са изведени в Център за настаняване от семеен тип за лица с психични разстройства - с. Горен чифлик, като от 01.02.2012 г. дейността е делегирана от държавата;
		2. „Дом за нашите деца - устойчива деинституционализация на деца с увреждания, настанени в специализирани институции, чрез разкриване на нова социална услуга - „Център за настаняване от семеен тип в община Долни чифлик" – центърът е изграден и напълно обзаведен, през този месец започва настаняването в него на деца от ДДМУИ - с. Рудник и от ДДМУИ в с.Крушари. Проектът е на стойност малко над 185 000 лева и се осъществява по ПРСР;
		3. Център за социална рехабилитация и интеграция за деца с увреждания - с. Рудник с капацитет 34 деца;
		4. От 2012 г. е създаден функциониращ модел за социална реинтеграция на лицата, попадащи в уязвимите групи, посредством предлагане на алтернативна социална услуга „Център за социална рехабилитация и интеграция за деца и възрастни с увреждания - гр. Долни чифлик” с капацитет 30 деца и възрастни, финансиран по проект и от 01.03.2012 г. е делегирана от държавата дейност;
		5. Наблюдавано жилище за лица с психични разстройства – в рамките на проект „Живот в общността” за 8 потребители – разкрито през 2013 г. в с. Солник, от 01.01.2014 г. е делегирана от държавата дейност;
	4. **Създаване на център за обществена подкрепа –** проект "Създаване и функциониране на общностен център за деца в риск от 0 до 7 години и техните семейства в община Долни чифлик" - финансиран от МТСП и Световната банка, изпълнява се в момента. През 2013 и 2014 г. последователно се разкриха две ЦДГ групи за по 25 деца в центъра и е изградена и оборудвана детска кухня за 40 деца, която предстои да отвори врати.
	5. **Организиране на общински фестивали по изкуствата -** ежегодно в общината се организират Общински преглед на художествената самодейност през м. май, в който вземат участие самодейни колективи от всички читалища и традиционния Народен събор за ваяшки и други народни певци и свирачи през първата събота на м. август на Гермето край с. Голица. Освен това, през изминалата година в съответствие с Общинския културен календар се организираха и: през м. април - Общински фестивал на хумора и сатирата в НЧ "Изгрев" гр. Долни чифлик с участници от цялата страна; през август - традиционната Седмица на морето с богата културно-развлекателна програма и фолклорни събития и събор в с. Рудник - "Хоро на мегдана"; през октомври - VІІ национален конкурс за поезия "Мила родино", за който може да се каже, че тази година се превърна в международен с повече от 250 участника от страната и 15 участника от други страни.
	6. **Изграждане на картинг писта в гр. Долни чифлик** – проектът е одобрен и предстои сключване на договор за изпълнител.
	7. Във връзка с **повишаване на качеството на административното и информационно обслужване на гражданите и бизнеса през 2014 г.** в общината продължават да се изпълняват проекти по ОП „Административен капацитет” и Програма за развитие на селските райони**:**
		1. „Община Долни чифлик с ефективна общинска администрация с умения за разработване и прилагане на политики за устойчиво развитие в координация с всички заинтересовани страни” – по проекта са разработени последваща оценка на изпълнението на Общинския план за развитие на Долни чифлик 2007-2013 г., Общински план за развитие на Долни чифлик 2014-2020 г., вкл. анализ на икономическото и социалното развитие на община Долни чифлик; целите и приоритетите за развитие на общината за периода 2014-2020 г.; индикативна финансова таблица, обобщаваща необходимите ресурси за реализация на плана; индикаторите за наблюдението и оценката на плана; необходимите действия по наблюдението, оценката и актуализацията на плана; описание на необходимите действия за прилагане принципа на партньорство и осигуряване на информация и публичност; програма за реализация на общинския план за развитие, с която се конкретизират проектите за неговото изпълнение, съответните финансови ресурси и звената за изпълнение на проектите. Документите са приети от Общински съвет – Долни чифлик на 12.08.2014 г.
		2. Два проекта за повишаване на капацитета на служителите в общинска администрация Долни чифлик чрез обучения – по първия по 13 тематични направления бяха обучени общо 158 служители; по втория, изпълнението на който продължава и през тази година, по 9 тематични направления се обучават общо 245 служители.
		3. За подобряване на управлението в общинските администрации Дългопол, Провадия и Долни чифлик чрез създаване на ефективни администрации и подобряване на работните процеси на общинските администрации.
		4. Комбинирана система за електронно управление на администрацията и подобряване на достъпа на населението до услуги, свързани с информационните и комуникационните технологии на територията на община Долни чифлик - проектът е за предоставяне на достъп до цифровизирана информация на населението и включва изграждане на цялостна система за управление на архивни и документни фондове, която обхваща управление както на хартиените документи, така и на електронните им копия.. Една система обхваща целия цикъл на управление на документите и архивните фондове. Населението може да получи достъп до документите през уеб базиран интерфейс. Предвидено е изграждане на информационeн център във фоайето на административната сграда на общината за гарантиране на целодневен достъп на жителите и гостите на общинския център до възможност за предоставянето на електронни услуги и за извършването на справки и разпечатването на документи в реално време.